”የበጎ ፈቃድ አገልግሎት ልማትን ለማፋጠን ቁልፍ መሣሪያ ነው” ሚኒስትር ዘነቡ
አዲስ አባባ፤ ሐምሌ 1/2005 (ዋኢማ) – የበጎ ፈቃድ አገልግሎት ልማትን ለማፋጠንና ማህበራዊ ኃላፊነትን ለመወጣት ቁልፍ መሣሪያ መሆኑን የ ሴቶች፣የሕፃናት ወጣቶች ጉዳይ ሚኒስትር ገለጹ፡፡ ወጣቱ ትውልድ ሕገወጥ የሰዎችን ዝውውር በመግታት ረገድ ከባለድርሻ አካላት ጋር ሊሰራ እንደሚገባም የከተማዋ ፖሊስ ኮሚሽን አስታውቋል፡፡ ሚኒስትሯ ወይዘሮ ዘነቡ ታደሰ ዛሬ በይፋ በተጀመረው የአዲስ አበባ ወጣቶች ፌዴሬሽን የበጎ ፈቃድ አገልግሎት መክፈቻ ፕሮግራም ላይ እንዳሉት አገልግሎቱ የወጣቱን ስብዕና በአዎንታዊ አግባብ ለመቅረጽ ሰፊ ዕድል ይፈጥራል ፡፡ አገልግሎቱ በመንግሥት ልዩ ትኩረትና ክብደት የተሰጠው አገር አቀፍ የወጣት ተኮር መርሃ ግብር መሆኑንም አስረድተዋል። የከተማዋ ሴቶች ፣ሕፃናትና ወጣቶች ጉዳይ ቢሮ ከወጣቶች ፌዴሬሽንና አጋር ከሴክተር መሥሪያ ቤቶች ጋር በመተባበር ወጣቶችን በተመረጡ ዘርፎች ለማሰማራት የሚያደርጉት ጥረት ታላቅ ትርጉም እንደሚሰጠው ሚኒስትሯ ገልጸዋል፡፡ የበጎ ፈቃድ ሥራ ለአንድ ወቅት ብቻ እንደ ዘመቻ የሚከናወን ሳይሆን፤ ለዘላቂ ልማት መረጋገጥ ከሚያበረክተው ፋይዳ አንጻር ተቃኝቶ እንደ ባህል ወመሰድ የሚገባው የዕለት ተዕለት ተግባር መሆን እንዳለበት ተናግረዋል፡፡ ወጣቶቹ በዘንድሮው የበጎ ፈቃድ አገልግሎት መርሃ ግብር ላይ ቀጥተኛ በመሳተፍ ዕውቀታቸውንና ጊዜያቸውን በንጹሕ አገራዊ ወገናዊ ስሜት ማህበረሰቡን በነፃ ለማገልገል እንደ ኢትዮጵያዊ የሚያኮራ ውሳኔ መሆኑን ወይዘሮ ዘነቡ አመልክተዋል፡፡ የአዲስ አበባ ፖሊስ ኮሚሽነር ይህደጎ ሥዩም በበኩላቸው ወጣቱ ትውልድ ከበጎ ፈቃድ አገልግሎት በተጨማሪ ሕገወጥ የሰዎችን ዝውውር በመግታት ረገድ ከባለድርሻ አካላት ጋር ትኩረት ሰጥቶ ሊሰራ እንደሚገባ ገልጸዋል፡፡ ሕገወጥ የሰዎች ዝውውር በከተማዋ የሚገኙ ነዋሪዎች ብቻ ሳይሆን፤ ከክልሎች መጥተው አዲስ አበባን እንደመሸሸጊያ ስለሚጠቀሙባት ተግባሩን ተከታትሎ ሊያከሽፈው እንደሚገባ አመልክተዋል፡፡ ፖሊስ ነዋሪው ያለምንም ስጋት ሌሊትም ሆነ ቀን ያለ አንዳች ስጋት ተንቀሳቅሶ ተግባሩን እንዲያከናውን የወጣቱ ድጋፍ ምትክ እንደሌለውም ኮሚሽነር ይህደጎ ተናግረዋል፡፡ የወጣቱን የተሟላ ተሳትፎ ያላረጋገጠ እቅድ የተቀመጠለትን ግብ ሙሉ ለሙሉ ስለማያሳካ በየአንዳንዱ የልማትና የዴሞክራሲያዊ ተግባራት እንቅስቃሴ ግቡን እንዲመራ የወጣቱ ተሳትፎ ወሳኝ እንደሆነም አብራርተዋል፡፡ የከተማዋ ወጣቶች ፌዴሬሽን ፕሬዚዳንት ወጣት ሚሊዮን ኃይለስላሴ በዚሁ ወቅት እንዳለው በዘንድሮው የበጎ ፈቃድ አገልግሎት ”ዘመቻ መለስ የክረምት የወጣቶች የልማትና የበጎ ፈቃድ ንቀናቄ ለከተማችን ሕዳሴ!” በሚል መሪ ቃል ከዛሬ ጀምሮ ይካሄዳል፡፡ ለአሥራ አንደኛ ጊዜ በሚደረገው አገልግሎት በትምህርት፣ የሙያ ሥልጠናዎችን በመስጠት፣በጽዳትና ውበት ፣በጤና፣በትራፊክ ደህንነትና በስፖርት ዘርፎች ላይ ያተኩራል፡፡ እንደ ኢዜአ ዘገባ በአገልግሎቱ 800 ሺህ ወጣቶች የሚሳተፉ ሲሆን፣በአገልግሎቱ ከመንግሥት ወጪ የ30 ሚሊዮን ብር ለማዳን እንደሚቻልም ፕሬዚዳንቱ መግለጹን የኢትዮጵያ ዜና አገልግሎት ዘግቧል፡፡ 